ตอนนี้ตกขาวมาเยอะกว่าปกติมากค่ะ มีลักษณะเป็นก้อนสีขาวแต่ไม่มีกลิ่น แล้วก็มีอาการคันบริเวณช่องคลอดด้วยค่ะ
สวัสดีค่ะ อาการมีตกขาวปริมาณมากกว่าปกติ เป็นก้อนสีขาว ไม่มีกลิ่น และคันในช่องคลอด น่าจะเกิดจากการติดเชื้อราในช่องคลอด ซึ่งปัจจัยเสี่ยงของการติดเชื้อราในช่องคลอด ได้แก่ การตั้งครรภ์ การใส่กางเกงคับมากและอยู่ในที่อากาศร้อนชื้น เป็นคนอ้วน มีเหงื่อออกมาก การสวนล้างช่องคลอดมากไป เป็นโรคเบาหวาน ใช้ยาปฏิชีวนะต่อเนื่องนาน ทานยากดภูมิคุ้มกัน หรือมีโรคภูมิคุ้มกันบกพร่อง เป็นต้น ซึ่งการรักษา ก็คือการหลีกเลี่ยงปัจจัยเสี่ยงดังกล่าวที่หลีกเลี่ยงได้ เช่น การใส่กางเกงชั้นในที่ระบายอากาศได้ดี ไม่คับแน่นเกินไป กางเกงชั้นในควรตากแดดหรืออบให้แห้งสนิท หลังการปัสสาวะและอุจจาระควรเช็ดให้แห้งทุกครั้ง เป็นต้น แต่หากอาการเป็นมากและเป็นต่อเนื่อง ก็ควรไปพบแพทย์ เพื่อพิจารณาใช้ยารักษาซึ่งมีทั้งยาแบบสอดและยาแบบรับประทาน เช่น ยา clotrimazole เป็นต้นอย่างไรก็ตาม การมีตกขาวที่ผิดปกติ อาจเกิดจากสาเหตุอื่นๆ ได้อีก เช่น การติดเชื้อปรสิตในช่องคลอด การอักเสบของช่องคลอดจากเชื้อแบคทีเรีย การติดเชื้อหนองในแท้หรือหนองในเทียม เป็นต้น แต่ตกขาวมักเป็นสีอื่นๆ ที่ไม่ใช่สีขาว และมักมีกลิ่นเหม็นร่วมด้วย ซึ่งหากมีอาการเช่นนี้ ก็ควรไปพบแพทย์เพื่อรักษาค่ะ